टाइम8 , भेरगाव, आगष्ट 24 : बिटिसि बिसायख’थिनि खालारखौ फिन फोसावाखैब्लाबो बिसायख’थिनि सिगां बायदि नेहाथ गाग्लोबनाय जाथायफोरा बारानिफ्राय बारा जाबोनायखौ नुनो मोन्नाय जादों৷ दिनै भेरगावनि 34 नं खालिंदुवार बियाबआव बिपिएफनि बिजाथि थामहिनबा बारग’ इ एम बनजार दैमारिनि मावफारियाफोरा बिनि सिगाङावनो खालिंदुवार ब्लक इउपिपिएल लाइमोन हान्जानि आफादगिरि अलंबार कसारिखौ गाज्रि रोखोमै गाग्लोबना बुना गालांनाय जाथाया ओनसोलावनो सोंखारिनाय लाबोदों৷ जाथायनि बादिब्ला दिनै 34 नं खालिंदुवार बियाबनि सिङाव थानाय पुरन्दिया गरकास गामिआव बिपिएफनि बिजाथि बनजार दैमारिआ गावनि मददगिरिफोर माखासे लाबोनानै गरकास गामिआव मोनसे बिसायख’थि फोसावदिंनाय मेल खुङो৷ बे मेलाव गरकास गामिनि राइजो-राजाफोरा बाहागो लाना बनजार दैमारिनि बिबुंथि खोनासंबाय दंमोन৷ बे समावनो गामिनिनो सासे इउपिपिएल लाइमोन गांखंनि ब्लक आफादगिरि अलंबार कसारिआबो बिबुंथि खोनासंनानै भिदिअ’ खालामनो हागोनना हाया बेखौ बिपिएफनि मावथिफोरनिआव सोंदोंमोन आरो भिदिअ’ खालामनो हागोन बुंनायाव भिदिअ’ खालामबाय थानाय समावनो बनजार दैमारिनि माखासे मददगिरिफोरा खाथिआव फैना बायदि खोथा बुंना दान्थे-बिदान्थे खालामो आरो भिडिअ’ खालामनायाव हेंथा होनानै बुला-बुसि खालामो৷